## Susana Camarero destaca els èxits del Consell en matèria d'Igualtat i lamenta “els rumors falsos i la falta de rigor” del Govern central

*** La vicepresidenta segona i consellera de Servicis Socials insta la ministra de Ciència que reclame al Govern d'Espanya, com a valenciana, les reivindicacions històriques de la Comunitat Valenciana
* Recorda els assoliments del Govern de Carlos Mazón en matèria d'Igualtat davant dels governs del Botànic de “pancarta i desqualificació”**

La vicepresidenta segona i consellera de Servicis Socials, Igualtat i Habitatge, Susana Camarero, ha destacat que li preocupa la “falta de rigor” demostrada per la ministra de Ciència, Innovació i Universitats, Diana Morant, després de les afirmacions en les quals acusa el Govern Valencià de fer retallades que afecten i ataquen els drets d'igualtat de les dones valencianes.

En declaracions realitzades en la roda de premsa després de la reunió del Ple de l'executiu valencià, la vicepresidenta segona ha negat estes declaracions i ha criticat que “una ministra valenciana es dedique a llançar estos rumors falsos en una convenció nacional del seu partit”. A més, ha assegurat que “sembla que coneix poc la Comunitat Valenciana", per la qual cosa ha instat que "demostre que tindre una ministra valenciana servix per a alguna cosa" i reclame al Govern d'Espanya aigua, infraestructures i finançament.

La vicepresidenta ha respost amb contundència a Diana Morant i li ha recordat que pertany a un govern que ha portat “el major retrocés en polítiques d'igualtat” i, en concret s'ha referit al “mal” que ha fet a les dones la llei del ‘Només sí és sí’, que ha suposat l'excarceració de més de 130 violadors i la reducció de condemna d'altres 1.200".

En la seua resposta, Susana Camarero ha constatat que “el govern de Carlos Mazón i no el del Botànic” és el que ha licitat els Centres 24 hores que atenen les dones víctimes de violència de gènere, el que està executant els fons del pacte d'estat i els 5 milions d'euros d'euros dels fons europeus destinats a la lluita contra la violència sexual. A més, ha indicat que l'actual Consell ha creat el comissionat per a la lluita de la violència contra la dona i ha incrementat el pressupost dedicat a la violència de gènere en un 40 %.

“Davant d'això -ha continuat- ens hem trobat una oposició que s'ha basat en la pancarta i la desqualificació i que s'ha centrat en com es denominava a la violència de gènere". Sobre este aspecte en particular, la titular d'Igualtat ha destacat que el Govern d'Espanya ha creat una secretaria d'estat d'eliminació de la violència contra les dones en la qual “casualment” s'utilitza la mateixa denominació que el Govern de Carlos Mazón, “per la qual tant i tant ens han criticat".

Per tant, Camarero ha insistit que, davant de l'ús partidista que fa l'oposició respecte a les víctimes de violència de gènere, “el Govern Valencià avança en drets i continuarà barallant i deixant-se la pell per a defendre les dones víctimes de la violència de gènere" i ha subratllat, a més, que es fa sense "sense sectarismes i sense ús partidista i sense buscar rèdit electoral”.

En contraposició, la vicepresidenta ha criticat el Govern d'Espanya per haver “fraccionat el feminisme com mai en la història” i provocat “una ruptura a Espanya”. Sobre este aspecte, ha posat com a exemple l'oposició i la crítica del Govern d'Espanya al nomenament de la valenciana Isabel García al capdavant de l'Institut de les Dones.

D'altra banda, ha instat la ministra a aprofitar “la seua butaca al costat de Pedro Sánchez” i la seua posició en el Govern d'Espanya per a demanar al president que porte el finançament i les demandes en infraestructures “que portem demanant els valencians molts anys, com són les rodalies o les ampliacions dels nostres aeroports i que lluite per l'aigua”.

Camarero ha reiterat que és important que no es generen "rumors falsos" per parlar “sense raó de determinades qüestions” i ha demanat a la ministra de Ciència que demostre que “de veritat li importa la Comunitat Valenciana”.

Fecha: 23/01/2024